CELEX: 52018PC0719
Language: hu
Date: 2018-10-22
Title: Javaslat AZ EURÓPAI PARLAMENT ÉS A TANÁCS RENDELETE az (EU) 2015/1523 és az (EU) 2015/1601 tanácsi határozatok végrehajtásának támogatására lekötött fennmaradó összegek újbóli lekötése vagy a nemzeti programok keretében megvalósuló egyéb intézkedésekhez történő hozzárendelése tekintetében az 516/2014/EU európai parlamenti és tanácsi rendelet módosításáról

EURÓPAI BIZOTTSÁG
            Brüsszel, 2018.10.22.
            COM(2018) 719 final
            2018/0371(COD)
            Javaslat
            AZ EURÓPAI PARLAMENT ÉS A TANÁCS RENDELETE
            az (EU) 2015/1523 és az (EU) 2015/1601 tanácsi határozatok végrehajtásának támogatására lekötött fennmaradó összegek újbóli lekötése vagy a nemzeti programok keretében megvalósuló egyéb intézkedésekhez történő hozzárendelése tekintetében az 516/2014/EU európai parlamenti és tanácsi rendelet módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               A nemzetközi védelem területén Olaszország és Görögország érdekében elfogadott átmeneti intézkedések megállapításáról szóló tanácsi határozatok
                  1
                és a Törökországból való jogszerű befogadásról szóló tanácsi határozat
                  2
                végrehajtásának támogatása érdekében az EU a Menekültügyi, Migrációs és Integrációs Alap keretében finanszírozást kötött le a tagállamok nemzeti programjaira. A két tanácsi határozat
                  3
                lehetővé tette 34 705 nemzetközi védelemre szoruló kérelmező tényleges áthelyezését Görögországból és Olaszországból, valamint 5 345 nemzetközi védelemre szoruló személy jogszerű befogadását Törökországból. E határozatok időkerete és alkalmazhatósága mostanra lejárt. 
            
            
               
                  A Menekültügyi, Migrációs és Integrációs Alap keretében 2016 folyamán a tagállamok nemzeti programjaira lekötött 843 millió EUR-ból még mindig mintegy 567 millió EUR áll rendelkezésre. A Menekültügyi, a Migrációs és az Integrációs Alapra vonatkozó általános rendelkezések megállapításáról szóló rendeletben
                     4
                   foglalt kötelezettségvállalás-visszavonásra vonatkozó szabály szerint az e kötelezettségvállalásokkal összefüggő kifizetéseket 2018 végéig kell teljesítni, ezután a finanszírozás már nem áll rendelkezésre a Menekültügyi, Migrációs és Integrációs Alap nemzeti programjai keretén belüli tagállami felhasználásra. 
               
               
                  Az Európai Parlamenttel és a Tanáccsal 2018 során folytatott megbeszélések fényében a Bizottság az 516/2014/EU rendelet
                     5
                   18. cikkének technikai módosítását javasolja, hogy a tagállamok felhasználhassák a fennmaradó lekötött forrásokat a migráció területén meglévő uniós prioritások kezelésére, beleértve áthelyezések végrehajtását a tanácsi határozatok hatályának megszűnését követően. A javaslat emellett bővíti a jelenlegi Menekültügyi, Migrációs és Integrációs Alap keretében áthelyezésre jogosult célcsoportot, hogy az a nemzetközi védelmet kérelmezők áthelyezésére is kiterjedjen (mint az a fent említett tanácsi határozatok esetében is történt). 
               
               
                  E módosítással a tagállamoknak módjukban áll majd, hogy továbbra is tanúbizonyságot tegyenek szolidaritásukról az áthelyezési határozatok gyakorlati végrehajtása során. Ezen túlmenően ez a javaslat lehetővé tenné a tagállamok számára, hogy az e célból felülvizsgálandó nemzeti programokban megfelelően indokolt esetekben
                     6
                   az áthelyezés és áttelepítés mellett a Menekültügyi, Migrációs és Integrációs Alapról szóló rendeletben meghatározott egyéb intézkedésekhez is felhasználják ezt a finanszírozást. A Menekültügyi, Migrációs és Integrációs Alap félidős felülvizsgálata megerősítette, hogy a tagállamok különféle és jelentős szükségletekkel szembesülnek a menekültügy, az integráció és a visszatérés terén. 
               
               
                  A javaslat lehetővé teszi a tagállamok számára, hogy a nemzeti programok felülvizsgálata révén újból lekössék vagy átcsoportosítsák az összegeket. A javaslat emellett legfeljebb hat hónappal meghosszabbítja az (EU) 2015/1523 és az (EU) 2015/1601 tanácsi határozatok végrehajtásának támogatására lekötött fennmaradó összegekre vonatkozó kötelezettségvállalás visszavonásának határidejét, hogy a tagállamoknak elegendő idejük legyen a nemzeti programok felülvizsgálatára a finanszírozás esetleges újbóli lekötéséhez vagy átcsoportosításához kapcsolódó változtatások elvégzése érdekében. E célból a Bizottság az 514/2014/EU rendelet 50. cikkétől való eltérést javasol
                     7
                  . Továbbá a javaslat egy olyan rendelkezést is tartalmaz, amely a nemzeti programok felülvizsgálatának Bizottság általi jóváhagyását követően további két évvel meghosszabbítja az érintett finanszírozás felhasználására vonatkozó határidőt, hogy elegendő időt biztosítson a tagállamoknak a finanszírozás újbóli lekötéséhez vagy átcsoportosításához szükséges intézkedések végrehajtására. 
               
               
                  Annak érdekében, hogy az (EU) 2015/1523 és az (EU) 2015/1601 tanácsi határozatok végrehajtásának támogatására lekötött összegek továbbra is rendelkezésre álljanak a tagállamok nemzeti programjaiban az áthelyezés, valamint a migráció és a menekültügy területén meglévő egyéb uniós prioritások támogatására, továbbá hogy ne vonják vissza ezeket a kötelezettségvállalásokat, alapvetően fontos, hogy 2018 vége előtt elfogadják az 516/2014/EU rendelet 18. cikkének javasolt technikai módosításait, és azok hatályba lépjenek. 
               
            
            
               •Összhang a szabályozási terület jelenlegi rendelkezéseivel
            
            
               
                  Ez a javaslat összhangban van a migráció és a menekültügy terén meglévő uniós szakpolitikai prioritásokkal, ugyanis lehetővé teszi a tagállamok számára, hogy nemzeti programjaik keretében továbbra is felhasználják a fennmaradó lekötött összegeket az (EU) 2015/1523 és az (EU) 2015/1601 tanácsi határozatok végrehajtásának támogatására a migráció és a menekültügy terén meglévő uniós prioritások érdekében.
               
            
            
               •Összhang az Unió egyéb szakpolitikáival
            
            
               
                  A javasolt technikai módosítás összhangban van az Európai Bizottság által elfogadott egyéb javaslatokkal és kezdeményezésekkel. A Menekültügyi, Migrációs és Integrációs Alap fontos eszköz a határigazgatás és a biztonság területén tett uniós fellépések kiegészítésére, különösen azáltal, hogy finanszírozási támogatást nyújt az uniós fogadóállomások felállításához és működtetéséhez. Különösen a Menekültügyi, Migrációs és Integrációs Alapból és a Belső Biztonsági Alapból származó összehangolt támogatás bizonyult elengedhetetlennek az uniós fogadóállomásokon történő zökkenőmentes ügykezelés biztosításához, ideértve a megfelelő eljárásokra történő továbbutalást is. Ez a támogatás – az Európai Szociális Alapból nyújtott támogatást kiegészítve és azzal összehangolva – elősegítette továbbá a külföldiek beilleszkedését, valamint kiegészítette az uniós külső finanszírozási eszközök tevékenységét a külső migrációval kapcsolatos uniós szakpolitikák végrehajtása során. A Menekültügyi, Migrációs és Integrációs Alap javasolt módosítása lehetővé teszi az e területeken tett intézkedések további támogatását. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               Az 516/2014/EU rendeletet módosító jelen javaslat az Európai Unió működéséről szóló szerződés 78. cikkének (2) bekezdésén, 79. cikkének (2) és (4) bekezdésén alapul, amely felhatalmazza az Uniót, hogy – többek között harmadik országokkal való együttműködés keretében – intézkedéseket hozzon a menekültügy, a migráció, a migrációs áramlások kezelése, a tagállamokban jogszerűen tartózkodó harmadik országbeli állampolgárokkal szembeni tisztességes bánásmód, az illegális bevándorlás és az emberkereskedelem elleni küzdelem terén. 
            
            
               E cikkek, tekintettel a lefedett területekre, összeegyeztetethető jogalapokat jelentenek, figyelemmel az Egyesült Királyság, Írország és Dánia helyzetére, ezáltal összeegyeztethető szabályokat biztosítva a Tanácsban való szavazáshoz. Mindegyik cikkre a rendes jogalkotási eljárás alkalmazandó. 
            
            
               •Szubszidiaritás 
            
            
               
                  E javaslat megfelel a szubszidiaritás elvének. Lehetővé teszi a tagállamok számára, hogy továbbra is felhasználják a fennmaradó lekötött összegeket arra, hogy támogassák az (EU) 2015/1523 és az (EU) 2015/1601 tanácsi határozatok végrehajtását áthelyezés, valamint – megfelelően indokolt esetekben – a nemzeti programok keretén belüli olyan egyéb intézkedések céljára, amelyek a tagállamok önálló fellépéséhez képest nagyobb uniós szintű hozzáadott értéket eredményeznek.
               
            
         
         
            
               •Arányosság
            
            
               
                  A javaslat a szükséges technikai kiigazításokra korlátozódik. 
               
            
            
               •A jogi aktus típusának megválasztása
            
            
               
                  Javasolt eszköz: a hatályos rendelet módosítása. 
               
               
                  Tekintettel a jogi keretre, javaslatot kell tenni az 516/2014/EU rendelet módosítására és az 514/2014/EU rendelettől való eltérésre.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  Nem hivatalos egyeztetésre került sor az Európai Parlament illetékes bizottságával és az érintett tanácsi munkacsoporttal. Ez azt jelezte, hogy konszenzus alakult ki az e javaslatban meghatározott technikai kiigazítások szükségességét illetően.
               
            
            
               4.KÖLTSÉGVETÉSI VONZATOK
            
            
               
                  A javasolt technikai módosítás célja annak biztosítása, hogy az (EU) 2015/1523 és az (EU) 2015/1601 tanácsi határozatok végrehajtásának támogatására 2016-ban lekötött összegek továbbra is a tagállamok rendelkezésére álljanak nemzeti programjaikban az áthelyezés, valamint a nemzeti program felülvizsgálatának keretében megfelelően megindokolt esetekben a migráció és a menekültügy terén végrehajtott egyéb intézkedések finanszírozására. Ezért az 516/2014/EU rendelet javasolt módosításainak végrehajtásához nincs szükség az uniós költségvetésből további finanszírozásra.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  Ez a javaslat nem érinti a Menekültügyi, Migrációs és Integrációs Alapról szóló rendelet jelenlegi nyomon követési, értékelési és jelentéstételi szabályait, amelyek továbbra is alkalmazandók.
               
            
            
               •A javaslat egyes rendelkezéseinek részletes magyarázata
            
            
               
                  E javaslat elsődleges célja, hogy lehetővé tegye a Menekültügyi, Migrációs és Integrációs Alap keretében az (EU) 2015/1523 és az (EU) 2015/1601 tanácsi határozatok végrehajtásának támogatására lekötött fennmaradó összegek felhasználását a migráció és a menekültügy terén meglévő uniós prioritások, így az áthelyezés előmozdítására. Erre kétéves meghosszabbított időszakban volna lehetőség a nemzeti programok Bizottság általi felülvizsgálatát követően, valamint a tagállamok nemzeti programjainak felülvizsgálata révén lehetővé válna ezen pénzeszközöknek az áthelyezéstől eltérő célokra történő felhasználása. A javaslat ugyanakkor az áthelyezésre jogosult célcsoportot is kibővítené, hogy több rugalmasságot biztosítson a tagállamoknak a szolidaritási intézkedések végrehajtása során.
               
               
                  Ezért a javaslat módosítja az 516/2014/EU rendelet 18. cikkét, „a nemzetközi védelemben részesülő” kifejezés elé beillesztve a „nemzetközi védelmet kérelmező vagy” kifejezést. 
               
               
                  Másrészt a javaslat módosítja az 516/2014/EU rendelet 18. cikkét, lehetővé téve az (EU) 2015/1523 és az (EU) 2015/1601 tanácsi határozatok végrehajtásának támogatása céljából lekötött összegeknek az áthelyezés céljára történő újbóli lekötését, vagy a menekültügyi, migrációs és integrációs rendeletben meghatározott és a tagállamok szükségletein alapuló egyéb intézkedésekre történő átcsoportosítását. Ezt megfelelően indokolni kell a nemzeti program Bizottság által jóváhagyandó felülvizsgálatában. Az ilyen átcsoportosításokat vagy újbóli lekötéseket csak egyszer lehet elvégezni, tekintettel a hatékony és eredményes pénzgazdálkodás elvére, és tiszteletben tartva az 514/2014/EU rendelet 50. cikkében szereplő, kötelezettség-visszavonásra vonatkozó szabályt.
               
               
                  Harmadrészt a javaslat olyan rendelkezést illeszt az 516/2014/EU rendelet 18. cikkébe, amely felülvizsgálja az 514/2014/EU rendelet 50. cikkébe foglalt, kötelezettség-visszavonásra vonatkozó szabályt, hogy az (EU) 2015/1523 és az (EU) 2015/1601 tanácsi határozatok végrehajtásának támogatására lekötött fennmaradó összegek további két évig felhasználhatók legyenek. E célból a javasolt rendelkezés előírja, hogy az érintett összegeket a nemzeti program azon felülvizsgálatának évében kell lekötöttnek tekinteni, amely jóváhagyja ezen összegek újbóli lekötését vagy a nemzeti program más intézkedéseihez történő átcsoportosításukat.
               
            
            
               Végezetül a javaslat hat hónappal meghosszabbítja az összegek automatikus visszavonásának határidejét. Ez a rendelkezés eltér az 514/2014/EU rendelet 50. cikkétől, és szükséges ahhoz, hogy a tagállamok és a Bizottság befejezhessék a nemzeti programok felülvizsgálatára vonatkozó, az 514/2014/EU rendelet 14. cikkében említett eljárást.
            
            
               2018/0371 (COD)
            
         
         
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               az (EU) 2015/1523 és az (EU) 2015/1601 tanácsi határozatok végrehajtásának támogatására lekötött fennmaradó összegek újbóli lekötése vagy a nemzeti programok keretében megvalósuló egyéb intézkedésekhez történő hozzárendelése tekintetében az 516/2014/EU európai parlamenti és tanácsi rendelet módosításáról
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 78. cikke (2) bekezdésére, valamint 79. cikke (2) és (4) bekezdésére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               rendes jogalkotási eljárás keretében,
            
            
               mivel:
            
            
               (1)E rendelet célja, hogy lehetővé tegye az 516/2014/EU európai parlamenti és tanácsi rendelet
                  8
                előírásai alapján az (EU) 2015/1523 és az (EU) 2015/1601 tanácsi határozatok végrehajtásának támogatására lekötött fennmaradó összegek újbóli lekötését vagy a nemzeti programok keretében megvalósuló egyéb intézkedésekhez történő hozzárendelését, a migráció és a menekültügy terén meglévő uniós prioritásokkal és tagállami szükségletekkel összhangban.
            
            
               (2)A Bizottság készen áll arra, hogy a Menekültügyi, Migrációs és Integrációs Alap keretében finanszírozást nyújtson a tagállamok nemzeti programjaihoz az (EU) 2015/1523
                  9
                és az (EU) 2015/1601
                  10
                tanácsi határozatok végrehajtásának támogatása céljából. Az (EU) 2015/1601 határozatot az (EU) 2016/1754 tanácsi határozat
                  11
                módosította. Ezek a határozatok jelenleg már nem alkalmazandók.
            
            
               (3)Az (EU) 2015/1523 és az (EU) 2015/1601 határozat alapján 2016-ban elkülönített finanszírozás egy része továbbra is rendelkezésre áll a tagállamok nemzeti programjaiban.
            
            
               (4)Lehetővé kell tenni a tagállamok számára, hogy a fent említett összegeket felhasználják az áthelyezések végrehajtásának folytatására azáltal, hogy azonos intézkedésekre újból lekötik az összegeket nemzeti programjaikban. Ezen túlmenően a tagállamok nemzeti programjainak felülvizsgálatában megfelelően megindokolt esetekben lehetővé kell tenni e finanszírozás felhasználását a migráció és a menekültügy terén jelentkező egyéb kihívások kezelésére, a Menekültügyi, Migrációs és Integrációs Alapról szóló rendeletnek megfelelően. E területeken a tagállamok szükségletei továbbra is jelentősek. A fent említett összegeknek azonos intézkedésre történő újbóli lekötését vagy más intézkedésekhez történő átcsoportosítását csak egyszer, és a Bizottság jóváhagyásával szabad lehetővé tenni. 
            
            
               (5)Bővíteni kell az áthelyezésre jogosult célcsoportot, hogy nagyobb rugalmasságot biztosítsunk a tagállamoknak az áthelyezések végrehajtása során. 
            
            
               (6)Elegendő időt kell biztosítani a tagállamok és a Bizottság számára a nemzeti programok felülvizsgálatához annak érdekében, hogy összhangba hozzák azokat az e módosító rendelet által előirányzott változásokkal. Ezért az 514/2014/EU európai parlamenti és tanácsi rendelet
                  12
                50. cikkének (1) bekezdéstől való eltérést kell alkalmazni az (EU) 2015/1523 és az (EU) 2015/1601 tanácsi határozatok végrehajtásának támogatására lekötött fennmaradó összegekre, hat hónappal meghosszabbítva a kötelezettségvállalás visszavonásának határidejét a nemzeti programok felülvizsgálatára vonatkozó, az 514/2014/EU rendelet 14. cikkében említett eljárás befejezése céljából.
            
            
               (7)Elegendő időt kell biztosítani a tagállamoknak arra, hogy azonos fellépés céljára újra lekötve vagy más intézkedésekhez átcsoportosítva felhasználják az összegeket, mielőtt sor kerülne az említett összegekre vonatkozó kötelezettségvállalás visszavonására. Ezért amennyiben a Bizottság jóváhagyja a nemzeti program keretén belüli összegek ilyen újbóli lekötését vagy átcsoportosítást, az érintett összegeket a nemzeti program azon felülvizsgálatának évében lekötöttnek kell tekinteni, amely jóváhagyja az érintett újbóli lekötést vagy átcsoportosítást. 
            
            
               (8)Ez a módosító rendelet nem érinti az 516/2014/EU rendelet 17. cikke alapján rendelkezésre álló finanszírozást.
            
            
               (9)[Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 3. cikkével összhangban e tagállamok bejelentették, hogy részt kívánnak venni ennek a rendeletnek az elfogadásában és alkalmazásában]
            
            
               VAGY
            
            
               (10)[Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 1. és 2. cikkével összhangban, és e jegyzőkönyv 4. cikkének sérelme nélkül, ezek a tagállamok nem vesznek részt ennek a rendeletnek az elfogadásában, az rájuk nézve nem kötelező és nem alkalmazandó.]
            
         
         
            
               VAGY
            
            
               (10)[Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 1. és 2. cikkével összhangban, és a jegyzőkönyv 4. cikkének sérelme nélkül, az Egyesült Királyság nem vesz részt ennek a rendeletnek az elfogadásában, az rá nézve nem kötelező és nem alkalmazandó.]
            
            
               (10a)Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 3. cikke értelmében Írország (...-án/én kelt levelében) bejelentette, hogy részt kíván venni e rendelet elfogadásában és alkalmazásában.]
            
            
               VAGY 
            
            
               (10)[Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 3. cikkével összhangban az Egyesült Királyság (...-án/én kelt levelében) bejelentette, hogy részt kíván venni e rendelet elfogadásában és alkalmazásában.]
            
            
               (10a)Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. sz. jegyzőkönyv 1. és 2. cikkével összhangban, és az említett jegyzőkönyv 4. cikkének sérelme nélkül, Írország nem vesz részt e határozat elfogadásában, az rá nézve nem kötelező és nem alkalmazandó.]
            
            
               (11)Az EUSZ-hez és az EUMSZ-hez csatolt, Dánia helyzetéről szóló 22. jegyzőkönyv 1. és 2. cikke értelmében Dánia nem vesz részt ennek a rendeletnek az elfogadásában, az rá nézve nem kötelező és nem alkalmazandó.
            
            
               (12)Mivel el kell kerülni az (EU) 2015/1523 és az (EU) 2015/1601 tanácsi határozatok végrehajtásának támogatására lekötött fennmaradó finanszírozásra vonatkozó kötelezettségvállalás visszavonását, e rendeletnek a Hivatalos Lapban való kihirdetésének napján kell hatályba lépnie.
            
            
               (13)Az 516/2014/EU rendeletet ezért módosítani kell,
            
            
               ELFOGADTA EZT A RENDELETET:
            
            
               1. cikk
            
            
               Az 516/2014/EU rendelet 18. cikkének módosításai
            
            
            
               A 18. cikk a következőképpen módosul:
            
            
            
               „18. cikk
            
            
            
               1.Az (1) bekezdésben a „nemzetközi védelemben részesülő személy” kifejezés helyébe a „nemzetközi védelmet kérelmező vagy nemzetközi védelemben részesülő személy” kifejezés lép;
            
            
               2.a (3) bekezdés helyébe a következő szöveg lép: 
            
            
               „(3) Az e cikk (1) bekezdése szerinti kiegészítő összegeket az érintett tagállamok részére első alkalommal a nemzeti programjukat az 514/2014/EU rendelet 14. cikkében meghatározott eljárással összhangban jóváhagyó egyedi finanszírozási határozat, később pedig a nemzeti programjukat jóváhagyó határozathoz csatolandó finanszírozási határozat keretében kell kiutalni. Ezen összegeknek a nemzeti program szerinti azonos intézkedésekre történő újbóli lekötését vagy a nemzeti program szerinti egyéb intézkedésekhez történő átcsoportosítását az érintett nemzeti program felülvizsgálatában megfelelően megindokolt esetekben kell lehetővé tenni. Egy összeget csak egyszer lehet újra lekötni vagy átcsoportosítani. A Bizottság a nemzeti program felülvizsgálata révén jóváhagyja az újbóli lekötést vagy átcsoportosítást.”;
            
         
         
            
            
               3.A cikk a következő bekezdésekkel egészül ki: 
            
            
            
               „(3a)Az 514/2014/EU rendelet 50. cikke (1) bekezdésének alkalmazásában, amennyiben az (EU) 2015/1523 és az (EU) 2015/1601 határozatban megállapított ideiglenes intézkedésekből származó összegeket a (3) bekezdéssel összhangban a nemzeti program szerinti azonos intézkedésekre újból lekötnek vagy a nemzeti program szerinti egyéb intézkedésekhez csoportosítanak át, az érintett összegeket a nemzeti program azon felülvizsgálatának évében lekötöttnek kell tekinteni, amely jóváhagyja a szóban forgó újbóli lekötést vagy átcsoportosítást.
            
            
               (3b)Az 514/2014/EU rendelet 50. cikkének (1) bekezdésétől eltérve, a (3a) bekezdésben említett összegekre vonatkozó kötelezettségvállalás visszavonásának határidejét hat hónappal meg kell hosszabbítani.”;
            
            
               4.A (4) bekezdésben a „nemzetközi védelemben részesülő személyek” kifejezés helyébe a „nemzetközi védelmet kérelmező vagy nemzetközi védelemben részesülő személyek” kifejezés lép. 
            
            
            
               2. cikk
            
            
               Hatálybalépés
               
            
               Ez a rendelet az Európai Unió Hivatalos Lapjában való kihirdetésének napján lép hatályba.
            
            
               Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        Az (EU) 2015/1523 és az (EU) 2015/1601 tanácsi határozat. 
               
               
                  
                     (2)
                  
                        Az (EU) 2015/1601 tanácsi határozat módosításáról szóló (EU) 2016/1754 tanácsi határozat.
               
               
                  
                     (3)
                  
                        Az (EU) 2015/1523 és az (EU) 2015/1601 tanácsi határozat. 
               
               
                  
                     (4)
                  
                        Az 514/2014/EU rendelet 50. cikke.
               
               
                  
                     (5)
                  
                        Az Európai Parlament és a Tanács 516/2014/EU rendelete (2014. április 16.) a Menekültügyi, Migrációs és Integrációs Alap létrehozásáról, a 2008/381/EK tanácsi határozat módosításáról, valamint az 573/2007/EK és az 575/2007/EK európai parlamenti és tanácsi határozatok és a 2007/435/EK tanácsi határozat hatályon kívül helyezéséről (HL L 150, 168. o.).
               
               
                  
                     (6)
                  
                        További releváns intézkedések kulcsfontosságú uniós prioritások lehetnek a migráció és a menekültügy terén, például a tagállamok menekültügyi rendszereinek erősítése, az integrációs erőfeszítések fokozása, a visszatérések számának növelése, az Unióba való bejutás jogszerű – a nem biztonságos és szabálytalan útvonalakat felváltó– lehetőségeinek bővítése, valamint a harmadik országokkal e területeken folytatott együttműködés erősítése. 
               
               
                  
                     (7)
                  
                        Az Európai Parlament és a Tanács 514/2014/EU rendelete (2014. április 16.) a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról (HL L 150., 112. o.).
               
               
                  
                     (8)
                  
                        Az Európai Parlament és a Tanács 516/2014/EU rendelete (2014. április 16.) a Menekültügyi, Migrációs és Integrációs Alap létrehozásáról, a 2008/381/EK tanácsi határozat módosításáról, valamint az 573/2007/EK és az 575/2007/EK európai parlamenti és tanácsi határozatok és a 2007/435/EK tanácsi határozat hatályon kívül helyezéséről (HL L 150., 2014.5.20., 168. o.).
               
               
                  
                     (9)
                  
                        A Tanács (EU) 2015/1523 határozata (2015. szeptember 14.) a nemzetközi védelem területén Olaszország és Görögország érdekében elfogadott átmeneti intézkedések megállapításáról (HL L 239., 2015.9.15., 146. o.)
               
               
                  
                     (10)
                  
                        A Tanács (EU) 2015/1601 határozata (2015. szeptember 22.) a nemzetközi védelem területén Olaszország és Görögország érdekében elfogadott átmeneti intézkedések megállapításáról (HL L 248., 2015.9.24., 80.o.) 
               
               
                  
                     (11)
                  
                        A nemzetközi védelem területén Olaszország és Görögország érdekében elfogadott átmeneti intézkedések megállapításáról szóló (EU) 2015/1601 határozat módosításáról szóló, 2016. szeptember 29-i (EU) 2016/1754 tanácsi határozat (HL L 268., 2016.10.1., 82. o.).
               
               
                  
                     (12)
                  
                        Az Európai Parlament és a Tanács 514/2014/EU rendelete (2014. április 16.) a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról (HL L 150., 2014.5.20., 112. o.).